Pikitup vra hulp met sekuriteitPikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Maroela Media het vroeër berig skote is Woensdag naby Nasrec op twee Pikitup-vullistrokke geskiet, wat die twee voertuie laat bots het. Die bestuurders van die twee trokke, wat ontplooi is om vullis te verwyder te midde van ŉ onbeskermde staking deur Pikitup-werkers, het van die toneel gevlug. Duisende Pikitup-werkers staak al die afgelope vier weke. Hulle eis salarisverhogings en die onmiddellike bedanking van die maatskappy se besturende direkteur, Amanda Nair. Pikitup het in ŉ verklaring vrywilligers uit die veiligheidsektor, insluitend lede van buurtwagte en gemeenskapspolisiëringforums, versoek om hulle by te staan sodat hulle kan voortgaan om vullis in die stad te verwyder. “Dit sal Pikitup se werkers en veiligheidsbeamptes help om onwettige vullisstortings op te ruim en vullissakke in die stad weg te ry,” het die maatskappy gesê. Sedert die staking begin het, bestee Pikitup R1 miljoen per dag om privaatkontrakteurs te huur om vullis te verwyder en veiligheidsbeamptes te betaal wat hulle vergesel. Pikitup het gesê enige vrywilligers wat graag wil help kan deur sy webtuiste met die maatskappy in verbinding tree.